“นายกฯ” ปัดตอบปม “ฝ่ายค้าน” ยื่นญัตติ เสนอตั้ง “กมธ.วิสามัญ” สอบเงินกู้ ยันมีแผนงานชัดเจน
"นายกฯ" ปัดตอบปม "ฝ่ายค้าน" ยื่นญัตติ เสนอตั้ง "กมธ.วิสามัญ" สอบเงินกู้ ยันมีแผนงานชัดเจน
"นายกฯ" ปัดตอบปม "ฝ่ายค้าน" ยื่นญัตติ เสนอตั้ง "กมธ.วิสามัญ" สอบเงินกู้ ยันมีแผนงานชัดเจน
29 พ.ค. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม เดินทางเข้าอาคารรัฐสภา เพื่อร่วมประชุมสภาผู้แทนราษฎร ในการพิจารณา พ.ร.ก.กู้เงิน ในการแก้ไขปัญหา เยียวยา ฟื้นฟูเศรษฐกิจ และสังคม ในสถานการณ์โรคติดเชื้อไวรัสโควิด-19 ทั้ง 3 ฉบับ
โดยพล.อ.ประยุทธ์ กล่าวถึงกรณีที่พรรคร่วมฝ่ายค้านได้เสนอให้มีการตั้งคณะกรรมาธิการวิสามัญเพื่อติดตามและตรวจสอบการใช้งบประมาณใน พ.ร.ก.กู้เงินว่า เป็นเรื่องของฝ่ายค้านและรัฐบาลที่ต้องไปว่ากันในที่ประชุมสภาผู้แทนราษฎร แต่ยืนยันว่าการดำเนินการทุกอย่างเป็นไปตามกระบวนการปกติอยู่แล้ว ซึ่งเมื่อมีการอนุมัติกรอบใหญ่ก็จะมีการจัดทำแผนงานโครงการ มีคณะกรรมการคัดกรอง รวมถึงการรับฟังความเห็นจากประชาชน
พร้อมย้ำว่า ทุกอย่างมีกระบวนการตรวจสอบอยู่แล้ว ซึ่งทุกโครงการที่จะเสนอเข้ามา ต้องผ่านการพิจารณาของคณะกรรมการนโยบายการบริหารงานจังหวัด และกลุ่มจังหวัดแบบบูรณาการ (ก.น.จ.) ไม่ใช่สิ่งที่รัฐบาลจะเข้าไปตั้งโครงการเข้ามาเอง ขอฝ่ายการเมืองอย่าเข้าไปแทรกแซง
สำหรับประเด็นการตั้งคณะกรรมาธิการวิสามัญ สืบเนื่องจากที่ประชุมสภาฯ วันนี้ (29 พ.ค.63)​ นายสุทิน คลังแสง ส.ส.มหาสารคาม พรรคเพื่อไทย ในฐานะประธานคณะกรรมการประสานงานพรรคร่วมฝ่ายค้าน (วิปฝ่ายค้าน)​ และ นพ.ชลน่าน ศรีแก้ว ส.ส.น่าน พรรคเพื่อไทย ยื่นเสนอญัตติด่วนต่อประธานสภาผู้แทนราษฎร ขอให้ตั้งคณะกรรมาธิการ (กมธ.) วิสามัญพิจารณาตรวจสอบติดตามการใช้เงินตามพ.ร.ก.กู้เงิน 3 ฉบับ วงเงิน 1.9 ล้านล้านบาท โดยมี ส.ส.เข้าชื่อรับรองจำนวน 42 คน
นพ.ชลน่าน กล่าวว่า การพิจารณา พ.ร.ก.กู้เงินทั้ง 3 ฉบับนั้น ฝ่ายค้านจำใจต้องยอมอนุมัติ เพราะไม่สามารถคัดค้านการอนุมัติได้ แต่ตั้งข้อสังเกตว่าการใช้งบประมาณเงินกู้ดังกล่าวของรัฐบาลไม่มีรายละเอียดหรือแผนงานที่ชัดเจนเลย โดยเฉพาะการกู้เงิน 1 ล้านล้านบาท ที่แบ่งงบจำนวน 4 แสนล้านบาทไปเป็นงบฟื้นฟูเศรษฐกิจ ซึ่งมีแต่แผนกว้างๆ แต่ไม่มีรายละเอียด ซึ่งเป็นเรื่องที่น่าห่วง
โดยจะมีการอนุมัติในช่วงเดือนมิถุนายน จากนั้นจะมีการใช้เงินในช่วงเดือนกรกฎาคม และต้องดำเนินการให้แล้วเสร็จในปี 2564 ตนเองจึงหวังว่าสภาผู้แทนราษฎรจะบรรจุเรื่องนี้เป็นเรื่องด่วน และหวังว่า ส.ส.ฝ่ายรัฐบาลจะเห็นร่วมกัน
นอกจากนี้ พรรคเพื่อไทยเตรียมเสนอร่าง พ.ร.บ.แก้ไขเพิ่มเติม พ.ร.ก.กู้เงิน เพื่อเปิดช่องสำหรับการแก้ไขให้เข้ากับสถานการณ์ เสนอแก้คุณสมบัติของกรรมการกลั่นกรองโครงการเพื่อฝ่ายการเมือง นักวิชาการ และแก้ไขการใช้งบประมาณในโครงการให้มีการตรวจสอบบัญชีและประมูลใหม่ได้